中興碑
作者：滕岑
朝代：宋

paragraphs: 字畫端重無傾欹，文辭簡古有刺譏。
高堂一見爲却立，知是浯水中興碑。
當時長安望浯水，相去不知幾千里。
斯文自合上送官，如何鑱向千巖底。
二公用意深復深，知我罪我俱無心。
不向一時求賞音，億代寶之如璆琳。
孽臣之事置莫說，尚喜蠶頭未訛缺。
紛紛理亂墮空虛，千古斷崖懸日月。